Obnova naših oceana i voda do 2030.

Borba protiv raka: dulji i kvalitetniji život za više od 3 milijuna ljudi do 2030., s fokusom na prevenciju, liječenje oboljelih od raka i pomoć njihovim članovima obitelji.

Prilagodba klimatskim promjenama: potpora da barem 150 europskih regija i zajednica postane otporno na klimatske promjene do 2030.

Misije EU-a polaze od ideje da je za postizanje učinka u složenim društvenim pitanjima potreban koordiniran rad u cijeloj Europi. One pomažu u ostvarivanju ambicioznih prioriteta ove Komisije, imajući u vidu zaključak da postojeći instrumenti nisu dovoljni. Misije će postići rezultate zahvaljujući novoj ulozi istraživanja i inovacija u okviru Obzora Europa kombiniranoj s koordiniranim, sveobuhvatnim pristupom i novim odnosom s građanima. Misije EU-a postavile su odvažne, konkretne i mjerljive ciljeve s jasno definiranim rokom u kojem se rezultati mogu realno očekivati. Kontinuirano će se provoditi praćenje i evaluacije. Misije će se sastojati od koordiniranog rada Komisije na objedinjavanju potrebnih resursa u smislu programa financiranja, politika i propisa, podatkovnih usluga i izvora i drugih aktivnosti radi ostvarivanja ciljeva misija. Da bi se postigao stvaran i trajan učinak, taj rad znači punu mobilizaciju javnih i privatnih aktera, kao što su države članice EU-a, regionalne i lokalne vlasti, istraživački instituti, poduzetnici i javni i privatni ulagači.

Imajući to na umu, Europski parlament i Vijeće EU-a dali su mandat Komisiji da uvede nov način rada u svim područjima politika i područjima stručnosti i znanosti uz izravnu suradnju s poduzećima, lokalnim zajednicama i inovacijskim zajednicama: misije EU-a. Te su misije utemeljene na istraživanju i inovacijama, a cilj im je odgovoriti na društvene probleme i ponovno povezati građane s Europskom unijom inspirirajući ih i osnažujući ih kako bi poboljšali svoje i tuđe živote.

Te klimatske i zdravstvene krize poziv su svim društvenim akterima da udruže snage na nove i inovativne načine. Održavati status quo više nije moguće. Europljani su svjesni koliko je hitno da se nešto poduzme i snažno podupiru znanost u pronalaženju rješenja. To daje jedinstven zamah novoj vrsti politike istraživanja i inovacija. S istim timskim duhom i spremnošću na suradnju koje smo pokazali u ovim teškim trenucima možemo biti odvažni i ambiciozni u oblikovanju budućnosti u kojoj želimo živjeti.

Promjene uzrokovane ljudskim djelovanjem dovode u opasnost naše oceane i vode, a time i naša društva. Novi sustavni pristup misije promatrat će oceane i vode kao cjelinu i imati ključnu ulogu u postizanju klimatske neutralnosti i obnovi prirode. Misija će doprinijeti ciljevima EU-a da se zaštiti 30 % morskog područja EU-a, obnove morski ekosustavi, oslobodi 25 000 km riječnih tokova, spriječi i ukloni onečišćenje – tako što će se za 50 % smanjiti gubitak hranjivih tvari, upotreba kemijskih pesticida, količina plastičnog otpada koji završi u moru – te ostvari klimatski neutralno i kružno plavo gospodarstvo s neto nultom stopom emisija iz pomorskog sektora.



100 klimatski neutralnih i pametnih gradova do 2030.

Gradovi, koji proizvode više od 70 % globalnih emisija CO2, imaju presudnu ulogu u postizanju klimatske neutralnosti do 2050. Najmanje 100 gradova dobit će potporu da bi do 2030. postali klimatski neutralni. Ti će gradovi u bliskoj suradnji s građanima sastaviti klimatske ugovore za gradove, u kojima će se detaljno razraditi strategija za uvođenje i praćenje inovativnih i digitalnih rješenja za postizanje klimatske neutralnosti. Bit će predvodnici u području klimatskih inovacija i demonstrirati rješenja za smanjenje emisija ugljika koja će svim drugim gradovima omogućiti da ostvare što i oni do 2050.

Plan za tlo za Europu: 100 živih laboratorija i oglednih projekata koji će biti na čelu nastojanja da se zdravlje tla oporavi do 2030.

Život na Zemlji ovisi o zdravim tlima, ali ona su globalno ugrožena. Smatra se da je u Europi 60 %–70 % tla nezdravo, zbog čega smo izloženiji problemima s opskrbom hranom i ekstremnim vremenskim uvjetima. Ova će misija poticati ljude sudjelovanje i stvarati djelotvorna međusektorska i međuteritorijalna partnerstva kako bi se zaštitila i obnovila tla u Europi, pa i izvan nje. Doprinijet će ciljevima zelenog plana koji se odnose na održivu poljoprivredu, otpornost na klimatske promjene, bioraznolikost i nultu stopu onečišćenja.

3.Metode za ostvarivanje ciljeva

Nova uloga istraživanja i inovacija

Misije imaju jasnu polaznu točku u području istraživanja i inovacija: istraživačke i inovacijske aktivnosti određuju smjer za postizanje rezultata na temelju konkretnih ciljeva pojedinačne misije. Opseg misija znatno nadilazi opseg pojedinačnog istraživačkog projekta. Cilj svake misije je osnova za portfelj istraživačkih i inovacijskih aktivnosti, koji će sadržavati osnovna i primijenjena istraživanja u raznim sektorima i područjima. U misijama je fokus na demonstriranju, povećavanju razmjera i repliciranju postojećih i novih rješenja, uključujući socijalne inovacije. Time će se dobiti pojedinačno prilagođen inovacijski pristup, koji uključuje socijalne inovacije i u okviru kojeg će rješenja biti potpuno prilagođena lokalnim okolnostima. Nadalje, postupne promjene neće biti dovoljne. Rješavanje tih problema zahtijeva remećenje postojećeg stanja, nove ideje i preuzimanje rizika. Misije u svom pristupu potpuno podržavaju razmišljanje izvan okvira: potiču eksperimentiranje i pristupe odozdo prema gore s višestrukim rješenjima za postizanje svojih ciljeva, a cijene i ustanove za obrazovanje i osposobljavanje zbog njihove uloge u razvoju talenata, znanja i vještina građana. Upravo ta otvorena, uključiva i inovativna suradnja, u kojoj postoji i element usmjerenosti na socijalni učinak i preobrazbe, za koji su potrebna socijalna ulaganja i novi kurikulumi, povećava naše izglede da pronađemo rješenja za složene društvene probleme koje misije trebaju riješiti, a ujedno i potiče aktivnosti izvan misija u novim smjerovima, privlači privatna ulaganja i pomaže istraživačima u stjecanju vještina i napretku u karijeri. Misije će biti jedinstvena prilika da se kapacitet javnog sektora za potporu eksperimentiranju i prihvaćanje neuspjeha kombinira s uvođenjem kapaciteta privatnog sektora za inovacije i remećenje postojećeg stanja.

Primjeri iz misija

·U okviru misije „Prilagodba klimatskim promjenama” provest će se 75 demonstracija sustavnih promjena velikih razmjera kako bi se pripremilo za velike opasnosti izazvane klimatskim promjenama, npr. scenariji poplava prilagođeni lokalnim okolnostima i kombiniranje tehničkih mjera s rješenjima koja se temelje na prirodi.

·U okviru misije „Borba protiv raka” i europskog plana za borbu protiv raka radit će se na stvaranju novih sveobuhvatnih infrastruktura za borbu protiv raka, čiji je cilj pacijentima poboljšati pristup visokokvalitetnoj skrbi o raku i kliničkim ispitivanjima. Da bi se te infrastrukture uspostavile, potreban je precizno usmjeren pristup EU-a u kojem će biti uzete u obzir posebnosti svakog zdravstvenog sustava i postojeće nejednakosti. Bliska suradnja između tvoraca politika, istraživača, zdravstvenih djelatnika i pacijenata bit će od presudne važnosti.

·Misija „Obnova naših oceana i voda” poticat će digitalni sustav znanja o oceanima i vodama, što uključuje pripremu Digitalnog blizanca oceana, koji će se integrirati s inicijativom Odredište Zemlja u okviru programa Digitalna Europa. Na temelju ove misije vodit će se pilot-projekti i testovi revolucionarnih istraživanja i inovacija za mapiranje, praćenje, upravljanje, predviđanje i obnavljanje oceana i voda izloženih štetnim klimatskim promjenama i antropogenim pritiscima. To će biti proširenje postojećih i planiranih europskih infrastruktura i usluga kao što su Copernicus i EMODet.

·U okviru misije „Klimatski neutralni i pametni gradovi” podupirat će se opsežne istraživačke i inovacijske aktivnosti za razvoj, ispitivanje, demonstraciju i poboljšanje inovativnih rješenja za klimatsku neutralnost u gradovima u svim sektorima. Time će se ubrzati razvoj sposobnosti gradova da postignu klimatsku neutralnost i pridonijeti njihovu rastu u centre u kojima se inovativna rješenja primjenjuju u većim razmjerima.

·U misiji „Plan za tlo za Europu” predviđeno je da zajednice i dionici budu u središtu inovacijskog procesa. Pokrenut će se aktivnosti velikih razmjera: uspostava 100 živih laboratorija i oglednih projekata u kojima će ljudi iz svih društvenih slojeva i poduzeća moći zajednički stvarati znanje i pronalaziti rješenja u stvarnim uvjetima i pokazati što znaju.

Sveobuhvatni pristup

Misije EU-a priznaju da je za rješavanje društvenih problema potreban sveobuhvatan pristup koji nadilazi granice politika, programa i različitih razina upravljanja. Takav pristup lakše će se postići kroz misije jer one počinju s jasnim ciljem i zajedničkim dogovorom o roku za njegovo postizanje. Stvarni učinak postići će se zbog sposobnosti misija da okupe sve aktere – različite razine javnih tijela, istraživače i inovatore, obrazovne ustanove, mala i velika poduzeća, ulagače i civilno društvo – da stanu iza tih konkretnih i ostvarivih ciljeva. Ovaj pristup omogućuje da se od samog početka utvrde potrebni akteri, politike i instrumenti i se definiraju zajedničke odgovornosti i obveza svih dionika. Uspostavljen je poseban Komisijin model upravljanja kako bi se osigurala koordinacija i utvrdile sinergije za potporu ciljevima misija EU-a radi usmjeravanja razvoja njihovih provedbenih planova. Bliska suradnja država članica i pridruženih zemalja bit će ključna za postizanje ciljeva misija i usklađivanje s nacionalnim strategijama. Utvrdit će se komplementarnosti s regionalnim strategijama i strategijama pametne specijalizacije kako bi se, uz potporu Odbora regija i europskih mreža za potporu malim i srednjim poduzećima i inovacijama, pomoglo premostiti inovacijski jaz između država članica i regija.